text: Kvinde med diabetes forsvundet og fundet igen
  07 september 2015 kl. 14.44
  Politiet leder efter en ældre tysk kvinde, der ikke er set siden mandag morgen i Blåvand.
  Den 68-årige Helga Kukel fra Tyskland er for tiden sammen med nærmeste familie feriegæst i et sommerhus på Fynsland ved Blåvand.
  Helga Kukel er diabetiker, og det gør ifølge politiet sagen langt mere alvorlig.
  - Vi frygter, at hun ender i insulinchok, hvis ikke vi finder hende snart, siger Erik Lindholt, der er vagthavende ved Syd- og Sønderjyllands Politi, til TV SYD.
  Mandag kl. 9 forlod Helga Kukel sommerhuset, og siden er hun ikke set. Familien har ifølge politiet oplyst, at hun burde have taget sin medicin til middag, og at hun derfor kan være ramt af insulinchok, som medfører bevidstløshed.
  Helga Kukel er omkring 160 cm. høj, kraftig af bygning og har kort gråt hår. Da hun forsvandt fra sommerhusområdet, var hun iført en rød trøje og sorte bukser, og med sig havde hun en rødbrun belgisk schæfer.
  Syd- og Sønderjyllands Politi har sendt en hundepatrulje ud for at lede efter den savnede kvinde.
  OPDATERING: Helga Kukel er netop blevet fundet i god behold.
  